## Odluka Ustavnog suda Republike Hrvatske broj: U-IIIA-1719/2009 od 3. lipnja 2009.

### NN 85/2009 (17.7.2009.), Odluka Ustavnog suda Republike Hrvatske broj: U-IIIA-1719/2009 od 3. lipnja 2009.

85 17.07.2009 Odluka Ustavnog suda Republike Hrvatske broj:
U-IIIA-1719/2009 od 3. lipnja 2009.

USTAVNI SUD REPUBLIKE HRVATSKE

2113

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Slavica Banić, Mario Jelušić, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnio M. L. iz Z., kojeg zastupaju I. Š. i B. V., odvjetnici u Z., na sjednici održanoj 3. lipnja 2009. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem Rev-855/08, u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, M. L. iz Z., trenutno u R. S., A. r., S. h., zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) određuje se primjerena naknada u visini od 7.600,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. –
pročišćeni tekst; u daljnjem tekstu: Ustavni zakon) podnositelj je 9. travnja 2009. godine podnio ustavnu tužbu smatrajući da mu je u parničnom postupku koji se vodi pred Vrhovnim sudom Republike Hrvatske povrijeđeno pravo na suđenje u razumnom roku, zajamčeno člankom 29. stavkom 1. Ustava.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe te uvida u presliku spisa Općinskog suda u Zadru broj: P-213/05, utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava:

– parnični postupak pokrenut je 25. siječnja 2005. godine pred Općinskim sudom u Zadru tužbom podnositelja protiv Republike Hrvatske radi naknade štete;

– prvo ročište za glavnu raspravu održano je 15. rujna 2005. godine na kojem je podnositelj izjavio da ostaje kod tužbenog zahtjeva, a tuženik kod odgovora na žalbu te je naloženo podnositelju da u roku od 15 dana dostavi točnu adresu za predloženog svjedoka i potvrdu o imovnom stanju;

– sljedeće ročište održano je 29. studenoga 2005. godine na kojem su saslušani svjedoci te je rješenjem sud odredio da se daljnji dokazi neće provoditi, da je dokazni postupak dovršen te je glavna rasprava zaključena;

– na ročištu 2. prosinca 2005. godine Općinski sud u Zadru donio je presudu broj P-213/05, kojom je odbijen tužbeni zahtjev podnositelja kao neosnovan;

– podnositelj je podnio žalbu protiv prvostupanjske presude dana 23. prosinca 2005. godine;

– Županijski sud u Zadru je 19. ožujka 2008. godine donio presudu broj Gž-103/06, kojom se odbija žalba podnositelja i potvrđuje prvostupanjska presuda;

– protiv drugostupanjske presude podnositelj je 6. svibnja 2008. godine izjavio reviziju te se predmet trenutno nalazi pred Vrhovnim sudom Republike Hrvatske povodom odlučivanja o reviziji (pod brojem: Rev-855/08).

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i odredbama članka 63. Ustavnog zakona i članku 6. stavku 1. Konvencije za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst, 8/99. – ispravak, 14/02. i 1/06.; u daljnjem tekstu: Konvencija).

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 25. siječnja 2005. godine pred Općinskim sudom u Zadru tužbom podnositelja.

U trenutku donošenja odluke Ustavnog suda, parnični postupak se u povodu revizije podnositelja vodi pred Vrhovnim sudom Republike Hrvatske pod brojem: Rev-855/08.

Slijedom navedenog, Ustavni sud utvrđuje da se postupak od trenutka pokretanja parničnog postupka do donošenja odluke Ustavnog suda, vodio u trajanju od četiri (4) godine, četiri (4) mjeseca i devet (9) dana.

4.2. POSTUPANJE NADLEŽNOG SUDA

Postupak je pokrenut pred Općinskim sudom u Zadru gdje se vodio u razdoblju od godine dana, a unutar kojeg razdoblja je sud održao tri (3) ročišta za glavnu raspravu.

U povodu žalbe tužene postupak se nastavio voditi pred Županijskim sudom u Zadru u razdoblju nešto dužem od dvije godine.

U trenutku donošenja odluke Ustavnog suda predmet se vodio pred Vrhovnim sudom Republike Hrvatske, koji o reviziji nije odlučio.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u sudskom postupku, prema ocjeni Ustavnog suda, nije doprinio duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o osobito složenoj pravnoj stvari.

OCJENA USTAVNOG SUDA

5. Ustavni sud utvrđuje da se parnični postupak u konkretnom slučaju vodi preko četiri (4) godine, što ne udovoljava zahtjevu suđenja u razumnom roku, imajući u vidu činjenicu da postupak još uvijek nije okončan. Prilikom navedene ocjene Ustavni sud uzeo je obzir i neučinkovito postupanje drugostupanjskog suda s obzirom da je drugostupanjska presuda donesena nakon više od dvije godine.

Uzimajući u obzir ukupno trajanje postupka, te neučinkovitost i neaktivnost Županijskog suda u Zadru, činjenicu da je postupak još uvijek u tijeku, a imajući u vidu značaj postupka za podnositelja, Ustavni sud utvrđuje da je podnositelju povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-1719/2009

Zagreb, 3. lipnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 85/2009-2113